Document ID: 32014R0355

KOMMISSIONENS GENNEMFØRELSESFORORDNING (EU) Nr. 355/2014
af 8. april 2014
om ændring af forordning (EF) nr. 1235/2008 om gennemførelsesbestemmelser til Rådets forordning (EF) nr. 834/2007 for så vidt angår ordninger for import af økologiske produkter fra tredjelande
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 834/2007 af 28. juni 2007 om økologisk produktion og mærkning af økologiske produkter og om ophævelse af forordning (EØF) nr. 2092/91 (1), særlig artikel 33, stk. 3, og artikel 38, litra d), og
ud fra følgende betragtninger:
(1)
Bilag IV til Kommissionens forordning (EF) nr. 1235/2008 (2) indeholder en liste over kontrolorganer og kontrolmyndigheder, der er kompetente til at udføre kontrol og udstede attester i tredjelande med henblik på ækvivalens. I lyset af nye oplysninger, som Kommissionen har modtaget fra de kontrolorganer og -myndigheder, der er opført på listen i nævnte bilag, bør der foretages visse ændringer af listen.
(2)
Kommissionen har gennemgået de anmodninger om optagelse på listen i bilag IV til forordning (EF) nr. 1235/2008, der var modtaget pr. 31. oktober 2012 og pr. 31. oktober 2013. De kontrolorganer og -myndigheder, for hvilke det efter gennemgangen af alle modtagne oplysninger kunne konkluderes, at de opfylder de relevante krav, bør opføres på listen.
(3)
I henhold til artikel 10, stk. 2, i forordning (EF) nr. 1235/2008 skal listen over godkendte kontrolorganer og -myndigheder indeholde alle de oplysninger for hvert kontrolorgan og kontrolmyndighed, der er nødvendige for at kunne kontrollere, om de produkter, der bringes i omsætning på Unionens marked, er blevet kontrolleret af et kontrolorgan eller en kontrolmyndighed, der er godkendt i henhold til artikel 33, stk. 3, i forordning (EF) nr. 834/2007. Organisationen »Institut für Marktökologie (IMO)« har i overensstemmelse med artikel 12, stk. 1, litra a), i forordning (EF) nr. 1235/2008 meddelt Kommissionen, at den med virkning fra den 1. januar 2013 har ændret navn til »IMO Swiss AG«. Denne ændring bør optages i bilag IV til forordning (EF) nr. 1235/2008.
(4)
Som fastsat i Kommissionens gennemførelsesforordning (EU) nr. 586/2013 (3) skal kontrolorganerne og -myndighederne indsende deres årlige rapport for 2012 senest den 30. april 2013. »Center of Organic Agriculture in Egypt« har ikke indsendt sin årlige rapport inden udløbet af denne frist. »Center of Organic Agriculture in Egypt« fik af Kommissionen forlænget fristen for forelæggelse af sin årlige rapport, men Kommissionen modtog heller ikke nogen rapport inden udløbet af fristen den 4. november 2013. I lyset af ovenstående bør »Center of Organic Agriculture in Egypt« i overensstemmelse med artikel 12, stk. 2, i forordning (EF) nr. 1235/2008 udgå af listen i bilag IV til nævnte forordning.
(5)
Bilag IV til forordning (EF) nr. 1235/2008 bør derfor ændres i overensstemmelse hermed.
(6)
Foranstaltningerne i denne forordning er i overensstemmelse med udtalelse fra Forskriftsudvalget for Økologisk Produktion -
VEDTAGET DENNE FORORDNING:
Artikel 1
Bilag IV til forordning (EF) nr. 1235/2008 ændres som angivet i bilaget til nærværende forordning.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 8. april 2014.

Labels: 3
17
5
6